***Szakdolgozati útmutató a Pázmány Péter Katolikus Egyetem Bölcsészet- és Társadalomtudományi Kar Történelem MA-szak hallgatói számára***

A szakdolgozat, illetve diplomamunka az MA tanulmányok lezárásához kapcsolódóan a képzési és kimeneti követelményekben előírt tudományos dolgozat, amelyet az oklevél megszerzéséhez a hallgató köteles elkészíteni és megvédeni.

A szakdolgozat elkészítését a témavezető segíti, a szakdolgozó a témavezetésre több témavezetőt is felkérhet. illetve a témavezető(k) egyetértésével konzulenst is bevonhat.

***A szakdolgozat formai követelményei***

* A szakdolgozat minimális terjedelme 140.000 karakter (szóközökkel, lábjegyzetekkel együtt, de a címlap, a tartalomjegyzék, az irodalomjegyzék és a mellékletek nélkül számolva), Times New Roman betűtípus, 12-es betűméret, másfeles sortáv, sorkizárt, 2,5cm külső és 3cm a belső margók.
* A diplomamunkát egy kötött (papír) példányban és a Neptun rendszerbe való feltöltéssel kell benyújtani. A dolgozathoz mellékelni kell a hallgató írásbeli nyilatkozatát, hogy a munka a saját szellemi terméke.
* A szakdolgozat az intézet- és témavezető jóváhagyásával idegen nyelven is benyújtható.

***A szakdolgozat tartalmi követelményei***

* A szakdolgozat tudományos munka, ezért meg kell felelnie a tudományos munka formai és szakmai követelményeinek, melyek a következők:
  + tudományos kutatáson alapul
  + tudományos problémára/kérdésre reflektál
  + tudományos módszert/módszertant alkalmaz
  + tudományos eredményt tartalmaz
  + akadémiai, tudományos nyelvezetet használ
  + tudományos apparátussal ellátott (lábjegyzet, bibliográfia, rövidítésjegyzék)
* A szakdolgozatnak bizonyítania kell, hogy a hallgató képes a tanulmányai során szerzett tudását szintetizálni és gondolatait az adott szakterület tudományos eredményeinek figyelembevételével megfogalmazni.
* A szakdolgozat a szakdolgozó önálló tudományos kutatómunkáján, illetve e kutatómunka eredményein alapul.
* A hallgató köteles témavezető tanárt választani és megbeszélt időpontokban vele konzultálni. A konzultációk elmulasztása esetén a témavezető elutasíthatja a diplomamunka leadhatóságát.

***A szakdolgozat értékelése (szakdolgozat bírálat)***

* A szakdolgozatot egy a Karral munkaviszonyban álló minősített oktató (megegyezhet a témavezetővel) és egy külső bíráló (az egyetemmel főállású viszonyban nem álló) bírálja. A bírálók felkérését a Kar és az Intézet vezetése végzi.
* A két értékelés eredményének számtani átlaga adja a diplomamunka jegyét. Amennyiben az egyik bírálat értékelése elégtelen, a diplomamunka nem védhető meg és a hallgatónak új szakdolgozatot kell benyújtani.
* A záróvizsga szóbeli vizsga, amely a szakdolgozat megvédéséből áll.